CELEX: C2007/140/25
Language: el
Date: 2007-06-23 00:00:00
Title: Υπόθεση C-209/07: Αίτηση για την έκδοση προδικαστικής αποφάσεως, την οποία υπέβαλε το Supreme Court (Ιρλανδία) στις 20 Απριλίου 2007 — The Competition Authority κατά Beef Industry Development Society Ltd και Barry Brothers (Carrigmore) Meats Ltd

23.6.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 140/15
            
         Αίτηση για την έκδοση προδικαστικής αποφάσεως, την οποία υπέβαλε το Supreme Court (Ιρλανδία) στις 20 Απριλίου 2007 — The Competition Authority κατά Beef Industry Development Society Ltd και Barry Brothers (Carrigmore) Meats Ltd
   (Υπόθεση C-209/07)
   (2007/C 140/25)
   Γλώσσα διαδικασίας: η αγγλική
   Αιτούν δικαστήριο
   Supreme Court
   Διάδικοι στην υπόθεση της κύριας δίκης
   
      Αναιρεσείουσα: The Competition Authority
   
      Αναιρεσίβλητες: Beef Industry Development Society Ltd και Barry Brothers (Carrigmore) Meats Ltd
   Προδικαστικά ερωτήματα
   Εφόσον διαπιστώνεται από το δικαστήριο ότι:
   
               α)
            
            
               υπάρχει πλεόνασμα ικανότητας παραγωγής στον κλάδο της επεξεργασίας βοείου κρέατος, η οποία, υπολογιζόμενη σε συνθήκες ανώτατης ροής πρώτης ύλης, αντιστοιχεί περίπου στο 32 %,
            
         
               β)
            
            
               η πλεονασματική αυτή ικανότητα παραγωγής προβλέπεται ότι θα έχει μεσοπροθέσμως πολύ σοβαρές συνέπειες για την κερδοφορία του κλάδου στο σύνολό του,
            
         
               γ)
            
            
               ενώ, όπως αναφέρθηκε, τα αποτελέσματα της πλεονασματικής ικανότητας παραγωγής δεν έχουν γίνει ακόμη αισθητά σε αξιοσημείωτο βαθμό, ανεξάρτητοι σύμβουλοι προέβλεψαν ότι, στο εγγύς μέλλον, η πλεονασματική ικανότητα παραγωγής είναι απίθανο να εξαλειφθεί με συνήθη μέτρα διαχειρίσεως της αγοράς και ότι με την πάροδο του χρόνου η πλεονασματική ικανότητα παραγωγής θα οδηγήσει σε πολύ σημαντικές ζημίες και, τελικώς, οι επιχειρήσεις επεξεργασίας και τα εργοστάσια του κλάδου θα υποχρεωθούν να εγκαταλείψουν τη δραστηριότητά τους εντός του εν λόγω κλάδου,
            
         
               δ)
            
            
               επιχειρήσεις επεξεργασίας βοείου κρέατος αντιπροσωπεύουσες το 93 % περίπου της αγοράς για την προμήθεια βοείου κρέατος στην εν λόγω βιομηχανία συμφώνησαν να λάβουν μέτρα για την εξάλειψη του πλεονάσματος ικανότητας παραγωγής και είναι διατεθειμένες να καταβάλουν μία επιβάρυνση προκειμένου να χρηματοδοτηθεί η καταβολή αποζημιώσεως στις επιχειρήσεις επεξεργασίας οι οποίες είναι διατεθειμένες να σταματήσουν την παραγωγή, και
            
         οι εν λόγω επιχειρήσεις επεξεργασίας, στις οποίες συναριθμούνται δέκα εταιρείες, ιδρύουν ένα νομικό πρόσωπο («την Ένωση») σκοπός του οποίου είναι να θέσει σε εφαρμογή μία ρύθμιση με τα ακόλουθα χαρακτηριστικά:
   
               1.
            
            
               οι αποκαλούμενες «αποχωρούσες επιχειρήσεις», στις οποίες σφάζονται και υποβάλλονται σε επεξεργασία 420.000 βοοειδή ετησίως και οι οποίες αντιπροσωπεύουν περίπου το 25 % της ενεργού ικανότητας παραγωγής, θα συμφωνήσουν με τις «παραμένουσες επιχειρήσεις» να εγκαταλείψουν τον κλάδο της βιομηχανίας βοείου κρέατος και να τηρήσουν τους ακόλουθους όρους:
            
         
               2.
            
            
               οι αποχωρούσες επιχειρήσεις θα υπογράψουν διετούς διαρκείας ρήτρα περί μη ανταγωνισμού όσον αφορά την επεξεργασία βοοειδών στο σύνολο του εδάφους της Ιρλανδίας·
            
         
               3.
            
            
               τα εργοστάσια των αποχωρουσών επιχειρήσεων θα παροπλιστούν·
            
         
               4.
            
            
               οι εκτάσεις που συνδέονται με τα παροπλιζόμενα εργοστάσια δεν θα χρησιμοποιηθούν για δραστηριότητες επεξεργασίας βοείου κρέατος για διάστημα πέντε ετών·
            
         
               5.
            
            
               θα καταβληθεί αποζημίωση στις αποχωρούσες επιχειρήσεις με τμηματικές καταβολές οι οποίες θα χρηματοδοτηθούν με δάνεια που θα συνάψουν οι παραμένουσες επιχειρήσεις μέλη της Ενώσεως·
            
         
               6.
            
            
               όλες οι παραμένουσες επιχειρήσεις θα καταβάλλουν οικειοθελώς εισφορά-επιβάρυνση στην Ένωση, ανερχόμενη σε 2 Ευρώ για κάθε ζώο που σφάζουν εντός του ορίου των ποσοτήτων που έσφαζαν προ της συμφωνίας και 11 Ευρώ για κάθε ζώο που θα σφάζουν πέραν του ορίου αυτού·
            
         
               7.
            
            
               η επιβάρυνση αυτή θα χρησιμοποιηθεί για την αποπληρωμή των δανείων των παραμενουσών επιχειρήσεων, η δε καταβολή της θα διακοπεί μόλις αποπληρωθούν τα δάνεια·
            
         
               8.
            
            
               ο εξοπλισμός των αποχωρουσών επιχειρήσεων που χρησιμοποιείται για πρωτογενή επεξεργασία βοείου κρέατος δεν θα μπορεί να πωληθεί παρά είτε σε παραμένουσες επιχειρήσεις προκειμένου να χρησιμοποιηθεί ως εφεδρικός εξοπλισμός ή για ανταλλακτικά είτε εκτός του εδάφους της Ιρλανδίας·
            
         
               9.
            
            
               η ελευθερία των παραμενουσών επιχειρήσεων όσον αφορά την παραγωγή, τις τιμές, τους όρους πωλήσεως, τις εισαγωγές και τις εξαγωγές, την αύξηση της ικανότητας παραγωγής και τα λοιπά δεν θα επηρεαστεί·
            
         εφόσον γίνεται δεκτό ότι μια τέτοια συμφωνία ενδέχεται να έχει, για τους σκοπούς εφαρμογής του άρθρου 81, παράγραφος 1, ΕΚ, υπολογίσιμες επιπτώσεις στο εμπόριο μεταξύ κρατών μελών, πρέπει η οικεία ρύθμιση να θεωρηθεί ότι έχει ως σκοπό (και όχι ως αποτέλεσμα) την παρεμπόδιση, τον περιορισμό ή τη στρέβλωση του ανταγωνισμού εντός της κοινής αγοράς και ότι, κατά συνέπεια, δεν συμβιβάζεται με το άρθρο 81, παράγραφος 1, της Συνθήκης περί Ιδρύσεως της Ευρωπαϊκής Κοινότητος;